Nariuotasis bervidis

Nariuotasis bervidis (Scrophularia nodosa) – bervidinių (Scrophulariaceae) šeimos bervidžių (Scrophularia) genties augalas. Lietuvoje dar žinomas kaip liaukų žolės, narienikas, paliaukiažolė, ropenės. Natūraliai augalas paplitęs Šiaurės pusrutulio vidutinio klimato zonoje, išskyrus Šiaurės Amerikos vakarinę dalį. Introdukuota ir natūralizuota Šiaurės Amerikos rytinėje dalyje. Lietuvoje neretas.

 Ekologija 
Auga drėgnuose lapuočių ir spygliuočių miškuose, raistuose, miško balų ir upelių pakrantėse, pamiškėse, krūmynuose. Mėgsta purų derlingą dirvožemį, kur podirvio vanduo netoli paviršiaus.

Žiedus apdulkina vapsvos, bitės.

 Biologija 
Tai daugiametis, nuo 50 iki 150 cm aukščio, nemalonaus kvapo žolinis augalas. Stiebas keturbriaunis, dažniausiai nešakotas. Lapai priešiniai, pailgai kiaušiniški, pliki, pamatai širdiški, tamsiai žali, kraštai pjūkliški, koteliai trumpi. Ant šaknų išauga gumbeliai.

Tamsiai purpurinės spalvos, rudo atspalvio žiedai stiebo viršūnėje piramidiškos kekės šluotelėse. Žiedyno šakelės apaugusios trumpais liaukiniais plaukeliais, lipnios. Taurelė penkiadantė, danteliai kiaušiniški. Vainikėlis neryškiai dvilūpis, maždaug 1 cm ilgio, vamzdelis platus, rutuliškas. Viršutinė lūpa tiesi, dviskiautė, ilgesnė už apatinę. Apatinė triskiautė, vidurinė skiautė žemyn nulinkusi. Vainikėlio vidus raudonai rudas, prie pagrindo žalsvas. Šalia keturių kuokelių dar yra vienas staminodis (pakitęs kuokelis, be dulkinių).

Žydi birželio-liepos mėnesiais, pasitaiko žydinčių augalų ir rugsėjo mėnesį. Vaisius – dėžutė, atsidaranti 2 sąvaromis. Sėklos rudos, pailgos, raukšlėtos, 1 mm ilgio. Dėžutėje sėklos bręsta rugpjūčio-spalio mėnesiais. Jas išnešioja vėjas. Augalas dauginasi ir vegetatyviškai palaipomis.

Augalas nuodingas. Antžeminėje dalyje ir šaknyse yra alkaloidų, saponinų.

 Varietetai 
Yra išskiriami septyni varietetai:Tropicos

 Scrophularia nodosa var. americana Michx.
 Scrophularia nodosa var. californica (Cham. & Schltdl.) M.E. Jones
 Scrophularia nodosa var. lanceolata (Pursh) M.E. Jones. Lapai neturi širdiškų pamatų
 Scrophularia nodosa var. marilandica (L.) A. Gray. Aukštesnė
 Scrophularia nodosa var. montana Stiefelh.
 Scrophularia nodosa var. nodosa
 Scrophularia nodosa var. occidentalis Rydb.

 Naudojimas 
Nariuotasis bervidis naudojamas liaudies medicinoje gydant nudegimus, sužeidimus, egzemą, psoriazę, inkstų ligas. Turi analgetiko ir diuretiko savybių. Augale yra glikozido aukubino, kuris slopina uždegimus. Iš jo gaminamos arbatos, tepalai, kompresai, tinktūros. Reikia vengti žmonėms su padidėjusiu širdies susitraukimų dažniu ir nėštumo metu.

 Nuorodos 
 Scrophularia nodosa Abc Homeopathic Remedies (anglų k.)''
 Scrophularia nodosa Nature Gate (anglų k.)
 Scrophularia nodosa Henriette’s Herbal Homepage (anglų k.)
 Scrophularia nodosa Anne’s Remedy (anglų k.)

 Literatūra 
 Rudenį žydintys augalai, Ramunėlė Jankevičienė, Živilė Lazdauskaitė, Vilnius, Mokslas, 1991, 104 p.
 Enciklopedinė miško knyga, Gediminas Isokas, Vilnius, Mintis, 2001, 267 p. ISBN 5-417-00831-1

 Išnašos 

Kategorija:Bervidiniai
Kategorija:Vaistiniai augalai